**HORGASTØLEN**

Høgdemeter over havet: 780 meter

Lengde:

Tid: ca 1 time frå Grostøl

Gradering: Tung tur

**Vegskildring:** Ta av frå riksveg 13 i Øvre Granvin og ta deretter til høgre mot Nesheim. Køyr 2,5 km, der vegen er på det høgaste på Nesheim. På høgre side av vegen er det skilta mot Nesheimshorgi på ein skogsveg. Det er denne du skal følgje. Etter ca. 30 minutt er det eit vegskilje og her heiter det Øyestøl, som tidlegare var ein vårstøl. Vegen mot venstre endar på garden Bilde. Du skal følgje vegen til høgre. Etterkvart går skogsvegen over til merka sti oppover til Grostøl. Når du kjem til Langhamrane ser du ei grind og her går du inn til vårtræet til Taskjelle og Bilde. Frå neste grinda føl du vegen vidare til Grostøl og til den øvste stølen der kasse for Grostøl heng. Herifrå går du rett opp, og på skrå oppover mot venstre til du møter merka sti til Middalen (Nesheimshorgi). Du føl så denne opp skaret til venstre –Nautastien. Oppe i dalen – Nautadalen – tek du av til venstre, og går nedatt på venstre side av dalen etter stien. (vegen oppover går til Nesheimshorgi). Vi har sett opp eit skilt her i krysset. Det er om lag ein halvtime å gå ned til stølen. Du ser Lyklaknappen i mot deg heile vegen.

Det raude selet er sjølve stølen, Horgastølen, her var det frå gamalt av 4 sel. Eitt står att, og tuftene etter eit anna. Dei to andre har sett opp hytte på kvar sin haug. Eivind Brekke til venstre og Jon Kolskår rett fram når du står på Horgastølen. Kassen heng på ein staur rett etter stølen når du kjem frå Nautadalen (eller rett før stølen om du kjem frå Bulko)

**Alternativ 1**: Køyr forbi Havås til Olastøl og parker på toppen der og gå same veg som til Håtjørn og Nesheimshorgi. (Krokavassvegen er bomveg kr 50,-) Ta av i Nautadalen og føl merka sti nedatt til Horgastølen i om lag 30 min. (middels tur)

**Alternativ 2**: Køyr til Bulko (bomveg kr 50,-) vidare oppover og parker på den store parkeringsplassen (vinterparkeringa) .Gå over vegen,( vi har sett opp ein raud merkepinne her) og føl stien opp til hytta som ligg på haugen. Vidare over myra. Her er det god sti. Etter10-20 minutt kjem du til eit vegskilje. Vegen rett fram går til Lyklaset, men du tek til høgre til Horgastølen/Middalen. / Det står skilt her .Føl godt opptrakka sti til Horgastølen, ca. 1 time frå parkeringsplassen.

**Alternativ 3**: Gå til Horgastølen frå Krokavatnet. Du går om Langedalen ( selet til Kongstun) og rett opp til Horgastølen. Skogsvegen du skal følgje går under mastene og helt fram til selet i Langedalen. Vi har satt opp skilt til Horgastølen der stien begynner. GOD TUR!